แนวรับ 1,760 จุด เอาไม่อยู่! SET ท้ายตลาดทรุดต่อเกือบ 28 จุด
แนวรับ 1,760 จุด เอาไม่อยู่! SET ท้ายตลาดทรุดต่อเกือบ 28 จุด ณ เวลา 16.17 น. อยู่ที่ 1,757.53 จุด ลบ 27.46 จุด หรือ 1.54% สูงสุดที่ 1,789 จุด ต่ำสุดที่ 1,757.53 จุด มูลค่าการซื้อขาย 6.99 หมื่นล้านบาท
30 มี.ค. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 16.17 น. อยู่ที่ 1,757.53 จุด ลบ 27.46 จุด หรือ 1.54% สูงสุดที่ 1,789 จุด ต่ำสุดที่ 1,757.53 จุด มูลค่าการซื้อขาย 6.99 หมื่นล้านบาท
สำหรับปัจจัยที่ส่งผลให้ดัชนีปรับตัวลงแรงหลังจากยังคงมีแรงขายหุ้นกลุ่มแบงก์ออมาอย่างต่อเนื่อง รวมทั้งพลังงานออกมานำตลาด โดยเฉพาะตลาดมีแรงขายหนักในหุ้น บริษัท ปตท. จำกัด (มหาชน) หรือ PTT ,ธนาคารกรุงเทพ จำกัด (มหาชน) หรือ BBL และ บริษัท ปูนซิเมนต์ไทย จำกัด (มหาชน) หรือ SCC ออกมากดดันตลาด ขณะที่ตลาดภูมิภาคส่วนใหญ่เคลื่อนไหวทั้งแดนบวกและลบ ท่ามกลางความกังวลต่อประเด็นทางการเมืองหลังสนช.อาจยื่นตีความร่างกฎหมายลูกว่าด้วยการเลือกตั้งส.ส. ซึ่งอาจจะกระทบต่อโรดแมพการเลือกตั้งได้ 
โดย น.ส.ธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยในช่วงบ่ายนี้ปรับตัวลงกว่า 10 จุด รับแรงกดดันจากหุ้นในกลุ่มพลังงาน และหุ้นในกลุ่มแบงก์บางตัวก็ยังมีแรงขายออกมาอยู่ อย่างหุ้น BBL และ TMB ส่วนหุ้นแบงก์บางตัวที่ร่วงแรงเมื่อวานนี้ได้มีการดีดตัวกลับขึ้นไปบ้าง
ตลาดฯ มีปัจจัยจากการเมืองที่เข้ามารบกวนด้วย จากความวิตกกังวลที่อาจจะมีการเลื่อนโรดแมพเลือกตั้งมีโอกาสที่จะเกิดขึ้นได้อีก หลังจากที่สภานิติบัญญัติแห่งชาติ (สนช.) อาจยื่นร่าง พ.ร.บ.ประกอบรัฐธรรมนูญว่าด้วยการเลือกตั้งสมาชิกสภาผู้แทนราษฎร (ส.ส.) ให้ศาลรัฐธรรมนูญพิจารณาตีความด้วย
ทั้งนี้ แม้ว่าตลาดบ้านเราจะมีข่าวดีจากที่คณะกรรมการนโยบายการเงิน (กนง.) ปรับเพิ่มประมาณตัวเลขผลิตภัณฑ์มวลรวมภายในประเทศ (GDP) ของไทยปีนี้ แต่ดูเหมือนตลาดไม่ค่อยตื่นเต้น เพราะนักวิเคราะห์ฯได้คาดการณ์ไว้แถวบริเวณนี้อยู่แล้ว
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวกและลบ ส่วนตลาดในยุโรปเปิดเทรดในช่วงบ่ายนี้ส่วนใหญ่ก็อยู่ในแดนบวก พร้อมให้แนวรับ 1,760-1,770 จุด ส่วนแนวต้าน 1,780-1,790 จุด